Az előterjesztést megtárgyalta:

* a Jogi és Társadalmi Kapcsolatok Bizottsága

**ELŐTERJESZTÉS**

**Szombathely Megyei Jogú Város Közgyűlése 2016. szeptember 15-i ülésére**

**Javaslat új önkormányzati jelképek megalkotására**

Szombathely évszázadok óta használt városcímerét egy kivételes történelmi pillanatban – 1991-ben – Szombathely Megyei Jogú Város Közgyűlése kitűnő heraldikai megjelenítéssel és tudományos igénnyel alátámasztva visszahelyezte ősi méltóságába, amelyet a város azóta is használ.

A 2016. esztendő ismét egy kivételes történelmi pillanat, egy évforduló, egy olyan különleges év, amelynek kapcsán valamennyi szombathelyi polgárt és Magyarország minden állampolgárát is büszkeség töltheti el, hiszen a város szülötte, Szent Márton püspök születésének 1700. évfordulóját Magyarország Kormánya Szent Márton Emlékévvé nyilvánította.

Az ókori Savaria és a középkori Szombathely nem választhatók el egymástól jelképeikben sem. Együtt élték meg az évezredeket és évszázadokat. A két összekapcsolódó történelmi tény álláspontunk szerint indokolttá teszi, hogy ezt a kapcsolatot vizuális síkon is megjelenítsük. Előzőek figyelembe vételével kezdeményezzük, hogy Szent Márton örök emlékezetére, az Emlékév alkalmából Szombathely Megyei Jogú Város sok száz éves, és 1991-ben méltó módon visszahelyezett városcímere, a város zászlaja, pecsétje és a polgármesteri lánc mellett az Önkormányzat jelképei bővüljenek ki az ún. polgármesteri címerrel és a Szent Márton zászlóval.

A polgármesteri címeren a város címere látható kibővítve Szent Márton alakjával, mintegy pajzstartóként körülölelve, egyesítve az ókort és középkort. Az SZMSZ mellékletében szereplő polgármesteri címert Kamper László grafikusművész készítette. A polgármesteri címer kidolgozását szakértőként kísérte figyelemmel és segítette: Csáky Imre, címertörténész, a Magyar Tudományos Akadémia köztestületi tagja, Balogh Péter, a Rumi Rajki Műpártoló Kör elnöke, Dr. Melega Miklós, a Vas Megyei Levéltár igazgatója, Bődi Lívia, a Szombathelyi Szépítő Egyesület Elnöke, Tóth Csaba művészettörténész, Feiszt György történész, Marosfalvy Antal művész.

A polgármesteri címert a polgármester a melléklet szerinti formában használhatja az általa kiadott leveleken, okiratokon.

A Szent Márton örökségét feltüntető Szent Márton zászló a polgármester erre irányuló rendelkezése alapján lesz elhelyezhető a különböző rendezvényeken, ünnepi alkalmakon. Szombathely Megyei Jogú Város zászlaja mellett a Szent Márton zászló a Városháza homlokzatán, tanácskozó termeiben, a polgármester irodájában és a Közgyűléseken is elhelyezésre kerül.

Javasolom továbbá, hogy a Szent Márton Emlékév alkalmából Önkormányzatunk ajándékozzon 1-1 Szent Márton zászlót a Sarlós Boldogasszony Székesegyház, a Szent Márton Plébánia, valamint a Savaria Megyei Hatókörű Városi Múzeum részére.

A fentiekre tekintettel szükséges az Önkormányzat Szervezeti és Működési Szabályzatáról szóló 34/2014.(XI.3.) önkormányzati rendelet módosítása.

A jogalkotásról szóló 2010. évi CXXX. törvény 17-18.§-ai értelmében az előterjesztés mellékletét képezi a jogszabály tervezetéhez kapcsolódó előzetes hatásvizsgálat és indokolás.

Mindezek alapján kérjük a Tisztelt Közgyűlést, hogy az előterjesztést megtárgyalni, a rendeletet megalkotni és a határozati javaslatot elfogadni szíveskedjék.

**Szombathely, 2016. szeptember 8.**

 **/: Dr. Puskás Tivadar :/ /: Dr. Károlyi Ákos:/**

**Határozati javaslat**

**…./2016. (IX.15.) Kgy. sz. határozat**

Szombathely Megyei Jogú Város Közgyűlése úgy dönt, hogy Szombathely Megyei Jogú Város Önkormányzata a Szent Márton Emlékév alkalmából a Szent Márton zászló egy-egy példányát ajándékozza a Sarlós Boldogasszony Székesegyház, a Szent Márton Plébánia és a Savaria Megyei Hatókörű Városi Múzeum számára.

**Felelős:**       Dr. Puskás Tivadar, polgármester

                     Koczka Tibor, alpolgármester

(A végrehajtás előkészítéséért:

Dr. Telek Miklós, a Polgármesteri Kabinet vezetője)

**Határidő:**     2016. december 31.